## Uredba o tržnom redu za pšenicu u 2007. godini

### NN 64/2007 (20.6.2007.), Uredba o tržnom redu za pšenicu u 2007. godini

# VLADA REPUBLIKE HRVATSKE

**1982**

Na temelju članaka 8. i 9. Zakona o poljoprivredi (»Narodne novine«, br. 66/2001
i 83/2002), Vlada Republike Hrvatske je na sjednici održanoj 15. lipnja 2007.
godine donijela

## UREDBU

### O TRŽNOM REDU ZA PŠENICU U 2007. GODINI

OPĆE ODREDBE

Članak 1.

Ovom Uredbom utvrđuju se:
– zajamčena cijena,
– mjere intervencijskog otkupa i prodaje,
– kakvoća pšenice koja je predmet intervencijskog otkupa.

*Zajamčena cijena*
Članak 2.

(1) Zajamčena cijena za pšenicu standardne kakvoće roda 2007. godine je 0,75
kuna po kilogramu i po njoj Ministarstvo gospodarstva, rada i poduzetništva –
Ravnateljstvo za robne zalihe (u daljnjem tekstu: Ravnateljstvo) provodi
interventni otkup.
(2) Obračun odstupanja od standardne kakvoće propisan je odredbama članka 3. ove
Uredbe.
(3) Troškove sušenja pšenice snosi vlasnik pšenice.

*Obračun cijene s obzirom na kakvoću*
Članak 3.

(1) Zajamčena cijena koju Ravnateljstvo plaća proizvođaču odnosi se na pšenicu
standardne kakvoće s 2 % primjesa, 13 % vlage i 76 kg hektolitarske mase.
(2) Ukoliko utvrđena kakvoća pšenice odstupa od standardne kakvoće iz članka 11.
ove Uredbe, zajamčena cijena će se smanjiti, odnosno povećati za isti postotak
primjesa, nečistoća ili vlage.
(3) Za pšenicu koja odstupa od hektolitarske mase od 76 kg, Ravnateljstvo
isplaćuje proizvođaču zajamčenu cijenu, koja se za svaki kilogram odstupanja od
standardne hektolitarske mase smanjuje ili povećava za 0,5 % (razlomljena zrna
se uzimaju u obzir).
(4) Ukoliko pšenica ima utvrđenu veću hektolitarsku masu od 80 kg, smatrat će se
da ima hektolitarsku masu od 80 kg.

*Intervencijski otkup i prodaja pšenice*
Članak 4.

(1) Proizvođači koji ne mogu prodati pšenicu roda 2007. godine tržnim
otkupljivačima, mogu neprodane količine ponuditi Ravnateljstvu.
(2) Intervencijski otkup se obavlja od 1. do 30. rujna tekuće godine.
(3) Predmet intervencijskog otkupa može biti samo pšenica iz stavka 1. ovoga
članka, koja je proizvedena u tekućoj proizvodnoj godini u Republici Hrvatskoj i
koja ispunjava uvjete glede minimalne kakvoće iz članka 11. ove Uredbe.

Članak 5.

(1) Proizvođači iz članka 4. stavka 1. ove Uredbe (u daljnjem tekstu: ponuđači)
putem pisanih ponuda nude Ravnateljstvu na intervencijski otkup pšenicu u roku
iz članka 4. stavka 2. ove Uredbe.
(2) Pisana ponuda mora sadržavati:
– podatke o ponuđaču (ime i prezime odnosno naziv tvrtke, te adresu, odnosno
sjedište),
– podatke o pšenici, koja je predmet ponude i to: mjesto skladištenja, količinu
i kakvoću ovjerenu od skladištara pšenice uz skladišnu priznanicu i skladišnu
zadužnicu ovjerenu od strane skladištara i ovlaštene kontrolne kuće,
– pisanu izjavu ponuđača da je pšenica proizvedena u tekućoj godini u Republici
Hrvatskoj s navedenim područjem proizvodnje.
(3) Ponuđači mogu dostaviti ponude putem preporučene pošte ili izravno u
Ravnateljstvo.
(4) Ravnateljstvo razmatra ponude i u roku od 5 dana od njihovog prijema
izvješćuje ponuđače o mjestu uskladištenja pšenice, te zaključuje kupoprodajni
ugovor.

Članak 6.

(1) Sredstva za isplatu otkupljene pšenice, troškove prihvata pšenice, daljnjeg
skladištenja, očuvanja zdravstvene ispravnosti (fumigacije i sl.), prelokacije i
troškove izlaza, te kontrole kakvoće pšenice osiguravaju se u Državnom proračunu
Republike Hrvatske za 2007. godinu, u razdjelu Ministarstva poljoprivrede,
šumarstva i vodnoga gospodarstva, na poziciji A568050 Intervencije Ravnateljstva
za tržišnu i strukturnu potporu u poljoprivredi.
(2) Ravnateljstvo vrši isplatu pšenice koja je predmet intervencijskog otkupa
ponuđaču u roku od 25 dana od dana primitka računa.

Članak 7.

Ravnateljstvo prodaje pšenicu, koja je predmet intervencijskog otkupa, na
temelju Odluke Vlade Republike Hrvatske, a putem jav­nog natječaja.

*Kakvoća pšenice*
Članak 8.

Kontrola kakvoće pšenice, koja je predmet intervencijskog otkupa, obuhvaća
uzorkovanje i laboratorijsko ispitivanje zadanih parametara, sukladno metodama
propisanim za utvrđivanje kakvoće pšenice.

Članak 9.

Pšenica koja je predmet intervencijskog otkupa (kupnje) mora biti:
1. zrela, zdrava i neoštećenog zrna,
2. očišćena i zadovoljavajuće kakvoće za trženje,
3. odgovarajuće boje specifične za pojedinu sortu pšenice,
4. bez stranog mirisa i okusa,
5. bez živih insekata.

Članak 10.

Standardna kakvoća pšenice, prema kojoj se obračunava zajamčena cijena iz članka
2. ove Uredbe, određena je:

|  |  |
| --- | --- |
| Sadržaj vlage (%) max. | 13,00 |
| Hektolitarska masa (kg/100 l) min. | 76 |
| Sadržaj primjesa (%) max. | 2 |

Članak 11.

Pšenica koja je predmet intervencijskog otkupa mora pored općih zahtjeva iz
članka 9. ove Uredbe ispunjavati i sljedeće minimalne zahtjeva kakvoće:

|  |  |
| --- | --- |
| Sadržaj vlage (%) max. | 14,00 |
| Hektolitarska masa (kg/100 l) min. | 74 |
| Sadržaj primjesa (%) max. | 12 |

*Prijelazne i završne odredbe*
Članak 12.

Detaljne uvjete i postupke provedbe intervencijskog otkupa pšenice roda 2007.
godine donosi ministar poljoprivrede, šumarstva i vodnog gospodarstva, uz
suglasnost ministra gospodarstva, rada i poduzetništva.

Članak 13.

Ova Uredba stupa na snagu osmog dana od dana objave u »Narodnim novinama«.

Klasa: 332-01/07-01/01
Urbroj: 5030116-07-1
Zagreb, 15. lipnja 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 64/2007-1982
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)